CELEX: 32014R0673
Language: hr
Date: 2014-06-02 00:00:00
Title: Uredba (EU) br. 673/2014 Europske središnje banke od 2. lipnja 2014. o osnivanju Odbora za posredovanje i o njegovom poslovniku (ESB/2014/26)

19.6.2014   
            
            
               HR
            
            
               Službeni list Europske unije
            
            
               L 179/72
            
         UREDBA (EU) br. 673/2014 EUROPSKE SREDIŠNJE BANKE
   od 2. lipnja 2014.
   o osnivanju Odbora za posredovanje i o njegovom poslovniku
   
      (ESB/2014/26)
   
   UPRAVNO VIJEĆE EUROPSKE SREDIŠNJE BANKE,
   uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njen članak 25. stavak 5.
   budući da:
   
               (1)
            
            
               Sukladno članku 25. stavku 5. Uredbe (EU) br. 1024/2013, Europska središnja banka (ESB) osniva posredničko radno tijelo nadležno za rješavanje razlike u mišljenjima nadležnih tijela dotičnih država članica sudionica u pogledu prigovora Upravnog vijeća na nacrt odluke nadzornog odbora osnovanog sukladno toj Uredbi.
            
         
               (2)
            
            
               Sukladno uvodnoj izjavi 73. Uredbe (EU) br. 1024/2013, osnivanje i posredničkog radnog tijela, naročito u odnosu na njegov sastav, trebalo bi osigurati da ono rješava razlike u mišljenju na uravnotežen način, u interesu Unije kao cjeline.
            
         
               (3)
            
            
               Poslovnik Odbora za posredovanje ne dovodi u pitanje postupak tijekom kojeg država članica sudionica izvan europodručja izvješćuje ESB o svom obrazloženom neslaganju s prigovorom Upravnog vijeća upućenom protiv nacrta odluke Nadzornog odbora sukladno članku 7. stavku 7. Uredbe (EU) br. 1024/2013.
            
         
               (4)
            
            
               Budući da je potpredsjednik Nadzornog odbora istodobno član Upravnog vijeća i član Nadzornog odbora, smatra se najpozvanijim za predsjedanje Odborom za posredovanje,
            
         DONIJELO JE OVU UREDBU:
   UVODNO POGLAVLJE
   Članak 1.
   Dopunska narav uredbe
   Ova odluka dopunjuje Poslovnik Europske središnje banke (2). Izrazi korišteni u ovoj uredbi imaju isto značenje kao izrazi određeni u Poslovniku Europske središnje banke.
   POGLAVLJE I.
   
      ODBOR ZA POSREDOVANJE
   
   Članak 2.
   Osnivanje
   Sukladno članku 25. stavku 5. Uredbe (EU) br. 1024/2013, ovime se osniva Odbor za posredovanje.
   Članak 3.
   Sastav
   1.   Odbor za posredovanje sastoji se od jednog člana po državi članici sudionici.
   2.   Potpredsjednik Nadzornog odbora, koji nije član Odbora za posredovanje, djeluje kao Predsjednik Odbora za posredovanje.
   Članak 4.
   Imenovanje članova
   1.   Svaka država članica sudionica imenuje jednog člana Odbora za posredovanje iz redova članova Upravnog vijeća i Nadzornog odbora. Predsjednik pruža pomoć u postizanju ravnoteže između članova Upravnog vijeća i članova Nadzornog odbora.
   2.   Mandat članova Odbora za posredovanje ističe ako prestanu biti članovi tijela koje ih je imenovalo.
   3.   Kada djeluje kao član Odbora za posredovanje, svaki član djeluje u interesu Unije kao cjeline.
   Članak 5.
   Prisustvovanje sastancima Odbora za posredovanje
   1.   Osim u slučajevima navedenim u stavku 2., prisustvovanje sastancima Odbora za posredovanje ograničeno je na njegove članove, njegovog predsjednika i tajnika.
   2.   Na poziv Odbora za posredovanje, stručnjaci mogu prisustvovati određenim sastancima Odbora za posredovanje ako se zahtijeva njihovo stručno znanje.
   Članak 6.
   Sastanci Odbora za posredovanje
   1.   Predsjednik može sazvati sastanak Odbora za posredovanje kad god to smatra potrebnim.
   2.   Odbor za posredovanje održava svoje sastanke u prostorijama ESB-a.
   3.   Na zahtjev predsjednika, sastanci Odbora za posredovanje mogu se također održavati putem telekonferencije, osim ako se najmanje tri člana tome protive.
   4.   Zapisnik sa sastanaka Odbora za posredovanje podnosi se članovima na odobrenje na njihovom sljedećem sastanku, ili ranije, pisanim postupkom, te ga nakon odobrenja potpisuje predsjednik. Zapisnici se stavljaju na raspolaganje Upravnom vijeću i Nadzornom odboru.
   5.   Tajnik Nadzornog odbora djeluje kao tajnik Odbora za posredovanje. U potonjoj funkciji, tajnik pruža pomoć predsjedniku Odbora za posredovanje u pripremanju sastanaka Odbra za posredovanje i sastanaka Odbora za davanje mišljenja, te je odgovoran za sastavljanje zapisnika s tih sastanaka. Tajnik također pruža pomoć tajniku Upravnog vijeća u pripremama za sastanke Upravnog vijeća vezano uz sva pitanja u čije je rješavanje uključen Odbora za posredovanje te je odgovoran za sastavljanje odgovarajućeg dijela zapisnika sa sastanka.
   Članak 7.
   Glasovanje
   1.   Kako bi Odbor za posredovanje mogao glasovati, potreban je kvorum od dvije trećine njegovih članova. Ako nema kvoruma, predsjednik može sazvati izvanredni sastanak na kojem članovi mogu glasovati bez obzira na kvorum.
   2.   Svaki član ima jedan glas. Odbor za posredovanje odlučuje običnom većinom svojih članova. U slučaju jednakog broja glasova, odlučujući glas ima član Odbora za posredovanje s najduljim mandatom, odnosno najstariji član u slučaju jednake duljine mandata dvaju ili više članova.
   3.   Odbor za posredovanje pristupa glasovanju na zahtjev predsjednika. Predsjednik također pokreće postupak glasovanja na zahtjev tri člana Odbora za posredovanje.
   4.   Na zahtjev predsjednika, odluke se mogu također donositi pisanim postupkom.
   POGLAVLJE II.
   
      POSREDOVANJE
   
   Članak 8.
   Zahtjev za posredovanje
   1.   Nadležna tijela država članica sudionica na koje se odnosi prigovor Upravnog vijeća na nacrt odluke Nadzornog odbora i koje imaju različita stajališta u odnosu na takav prigovor, mogu, u roku od pet dana od primitka prigovora, navodeći razloge za prigovor, zatražiti od Nadzornog odbora da podnese zahtjev za posredovanje radi rješavanja takvih razlika, kako bi se osiguralo odvajanje monetarne politike od nadzornih zadaća. Svako dotično nadležno tijelo to čini dostavljanjem obavijesti Nadzornom odboru kojom se zahtijeva posredovanje u kojoj je utvrđen prigovor Upravnog vijeća i koja sadrži obrazloženje zahtjeva za posredovanje. Tajništvo će obavijestiti Nadzorni odbor o tim zahtjevima za posredovanje.
   2.   Svako drugo nadležno tijelo dotične države članice sudionice na koju se odnosi prigovor i koja ima različita stajališta u odnosu na isti prigovor, može dostaviti odvojenu obavijest kojom se zahtijeva posredovanje ili se pridružiti postojećem zahtjevu za posredovanje u roku od pet radnih dana od dostave obavijesti o prvom zahtjevu za posredovanje i izraziti svoje različito stajalište.
   3.   Prigovor Upravnog vijeća na nacrt odluke Nadzornog odbora smije biti predmet posredovanja samo jednom.
   4.   Nadležno tijelo države članice sudionice izvan europodručja koje izvijesti ESB o svojem obrazloženom neslaganju s prigovorom Upravnog vijeća upućenom protiv nacrta odluke Nadzornog odbora sukladno članku 7. stavku 7. Uredbe (EU) br. 1024/2013 i članku 13.g stavku 4. Poslovnika Europske središnje banke ne može zahtijevati posredovanje sukladno stavku 1. u odnosu na isti prigovor Upravnog vijeća.
   5.   Ako nadležno tijelo države članice sudionice zatraži od Nadzornog odbora da podnese zahtjev za posredovanje u roku od pet radnih dana od primitka prigovora, Nadzorni odbor će dostaviti Tajništvu Upravnog vijeća obavijest kojom se zahtijeva posredovanje u roku od deset radnih dana od primitka prigovora od strane Upravnog vijeća. Odgovarajući nacrt odluke Nadzornog odbora i odgovarajući prigovor Upravnog vijeća prilažu se obavijesti kojom se zahtijeva posredovanje. Obavijest kojom se zahtijeva posredovanje bit će dostavljena članovima Upravnog vijeća i Nadzornog odbora.
   6.   Ako nadležno tijelo države članice sudionice izvan euoropodručja, koje je podnijelo zahtjev za posredovanje u pogledu prigovora Upravnog vijeća protiv nacrta odluke Nadzornog odbora sukladno stavku 1., obavijesti ESB o svom obrazloženom neslaganju s istim prigovorom Upravnog vijeća sukladno članku 7. stavku 7. Uredbe (EU) br. 1024/2013, zahtjev za posredovanje smatrat će se povučenim.
   Članak 9.
   Odbor za davanje mišljenja
   1.   Kad je obavijest o zahtjevu za posredovanje podnesena sukladno članku 8. stavku 5., predsjednik Odbora za posredovanje, odmah prosljeđuje taj zahtjev članovima Odbora za posredovanje.
   2.   Za svaku obavijest kojom se zahtijeva posredovanje sukladno članku 8. stavku 5., Odbor za posredovanje će u roku od pet radnih dana od podnošenja obavijesti kojom se zahtijeva posredovanje, osnovati Odbor za davanje mišljenja i obavijestiti Odbor za posredovanje o njegovom sastavu.
   3.   Odbor za davanje mišljenja sastavljen je od predsjednika Odbora za posredovanje koji djeluje kao njegov predsjednik i četiri druga člana imenovana od strane Odbora za posredovanje između članova Odbora za posredovanje. Odbora za posredovanje nastojat će postići ravnotežu između članova Upravnog vijeća i članova Nadzornog odbora. Odbor za davanje mišljenja ne obuhvaća člana imenovanog od strane države članice sudionice čije je nadležno tijelo izrazilo različita stajališta sukladno članku 8. stavku 1., niti člana imenovanog od strane države članice sudionice čije se nadležno tijelo pridružilo postojećem zahtjevu za posredovanje sukladno članku 8. stavku 2.
   4.   U roku od 15 radnih dana od primitka obavijesti kojom se zahtijeva posredovanje od strane Odbora za posredovanje, Odbor za davanje mišljenja dostavlja predsjedniku Odbora za posredovanje nacrt odluke koji sadrži analizu o tome da li je zahtjev za posredovanje prihvatljiv i pravno osnovan U hitnim slučajevima, Odbor za davanje mišljenja dostavlja nacrt odluke u kraćem roku, koji određuje predsjednik.
   5.   Predsjednik će odmah dostaviti nacrt odluke Odboru za posredovanje te će sazvati sastanak.
   POGLAVLJE III.
   
      POSTUPAK ODLUČIVANJA
   
   Članak 10.
   Posredovanje
   1.   Odbor za posredovanje razmatra nacrt odluke pripremljen od strane Odbora za davanje mišljenja te dostavlja mišljenje Nadzornom odboru i Upravnom vijeću u roku od 20 radnih dana od primitka obavijesti kojom se zahtijeva posredovanje. U hitnim slučajevima, Odbor za posredovanje dostavlja nacrt odluke u kraćem roku, koji određuje predsjednik.
   2.   Mišljenje mora biti u pisanom obliku i mora sadržavati razloge na kojima je utemeljena.
   3.   Mišljenje Odbora za posredovanje nije obvezujuće za Nadzorni odbor i Upravno vijeće.
   Članak 11.
   Priprema novog nacrta odluke
   1.   Kad je mišljenje dostavljeno od strane Odbora za posredovanje, Nadzorni odbor, nakon što je uzeo u obzir mišljenje, može dostaviti novi nacrt odluke Upravnom vijeću u roku od 10 radnih dana od dostave mišljenja Odbora za posredovanje.
   2.   U hitnim slučajevima, Nadzorni odbor dostavlja novi nacrt odluke u kraćem roku, koji određuje predsjednik Nadzornog odbora.
   3.   Zahtjev za posredovanje koji se odnosi na prigovor Upravnog vijeća protiv novog nacrta odluke, dostavljenog sukladno stavku 2., nije moguće podnijeti.
   POGLAVLJE IV.
   
      OPĆE ODREDBE
   
   Članak 12.
   Povjerljivost i poslovna tajna
   1.   Sastanci Odbora za posredovanje su povjerljivi. Upravno vijeće može međutim ovlastiti predsjednika ESB-a da objavi ishod tih sastanaka.
   2.   Dokumenti sastavljeni od strane Odbora za posredovanje, ili kojima Odbor za posredovanje raspolaže, smatraju se dokumentima ESB-a te se stoga razvrstavaju i s njima se postupa u skladu s člankom 23. stavkom 3. Poslovnika Europske središnje banke.
   Članak 13.
   Završne odredbe
   Ova Uredba stupa na snagu sljedećeg dana od dana objave u Službenom listu Europske unije.
   
      Ova Uredba je u cijelosti obvezujuća i izravno se primjenjuje u državama članicama u skladu s Ugovorima.
      Sastavljeno u Frankfurtu na Majni 2. lipnja 2014.
      
         
            Za Upravno vijeće ESB-a
         
         
            Predsjednik ESB-a
         
         Mario DRAGHI
      
   
   
      (1)  SL L 287, 29.10.2013., str. 63.
   
   
      (2)  Odluka 2004/257/EZ Europske središnje banke od 19. veljače 2004. o donošenju Poslovnika Europske središnje banke (ESB/2004/2) (SL L 80, 18.3.2004., str. 33.).